## Pravilnik o priređivanju nagradnih igara

### NN 158/2002 (30.12.2002.), Pravilnik o priređivanju nagradnih igara

# MINISTARSTVO FINANCIJA

2569

Na
temelju članka 67. stavak 7. Zakona o priređivanju igara na sreću i nagradnih
igara (»Narodne novine« br. 83/02) ministar financija donosi

## PRAVILNIK

### o prireĐivanju nagradnih igara

Članak
1.

Ovim se
Pravilnikom propisuju uvjeti i način priređivanja nagradnih igara.

Članak
2.

Trgovačka
društva te druge pravne i fizičke osobe poduzetnici, mogu radi promidžbe svojih
proizvoda i usluga priređivati nagradne igre.

Dobici
u nagradnim igrama mogu biti u robi i uslugama te se ne mogu zamijeniti za
novac.

Članak
3.

Pravilima
nagradne igre mora se osigurati ravnopravnost svih sudionika i jednaka mogućnost
za dobitak nakon ispunjenja uvjeta propisanih pravilima priređivača nagradne
igre.

Pravilima
nagradne igre ne smiju se utvrđivati uvjeti koji se protive zakonskim propisima
i općim moralnim načelima.

Članak
4.

Vrijednost
nagradnog fonda utvrđuje se po tržišnim cijenama proizvoda i usluga važećima u
trenutku podnošenja zahtjeva za izdavanje suglasnosti.

Članak 5.

1.
Nagradni fond predviđen nagradnom igrom javno se izvlači, a priređivač je dužan
u svojim pravilima propisati kada će, gdje i na koji način izvlačenje biti
obavljeno.

2.
Priređivač u svojim pravilima mora imenovati komisiju koja će nadgledati
ispravnost izvlačenja.

3.
Javnom izvlačenju nagrada s nagradnim fondom većim od 50.000,00 kuna obvezno
mora biti nazočan javni bilježnik.

4. O
tijeku izvlačenja vodi se zapisnik koji mora sadržavati: mjesto i vrijeme izvlačenja,
klasu, urudžbeni broj i datum izdavanja suglasnosti na pravila nagradne igre,
datum i naziv dnevnih novina u kojim su pravila nagradne igre objavljena, način
izvlačenja dobitnika, te ime i prezime i adresu dobitnika.

5.
Zapisnik potpisuju svi članovi komisije i javni bilježnik kada je nazočan izvlačenju
nagrada, u skladu sa stavkom 3. ovoga članka.

Članak 6.

Priređivači
nagradne igre moraju u pravilima propisati:

1.
uvjete pod kojima se nagradna igra može prekinuti,

2. način
izvlačenja nagrada ako se u nagradnu igru uključi manje sudionika od broja
nagrada koje su predviđene nagradnim fondom.

Članak 7.

Priređivač je dužan nagradnu igru organizirati tako
da se na javnom izvlačenju nagrada obavezno izvuče dobitnike svih nagrada, te
nagradni fond utvrđen u skladu sa člankom 67. stavak 4. točka 4. Zakona u
cijelosti podijeli sudionicima nagradne igre.

Odredba stavka 1. ovoga članka primjenjuje se na
svako kolo, ako se nagradna igra sastoji od više kola.

Članak 8.

Pravila nagradne igre ne mogu se mijenjati nakon što
je nagradna igra počela.

Pravila nagradne igre bez suglasnosti Ministarstva
financija i suprotna ovom Pravilniku ništava su.

Članak 9.

Zahtjev za izdavanje suglasnosti na pravila nagradne
igre s prijedlogom pravila, priređivači moraju dostaviti Ministarstvu financija
najmanje 30 dana prije dana određenog kao početak nagradne igre.

Članak 10.

Priređivaču nagradne igre suglasnost iz članka 9.
ovoga Pravilnika može se izdati nakon što dostavi dokaz o izvršenoj uplati u
korist Hrvatskoga crvenog križa.

Članak 11.

Nakon dobivene suglasnosti na pravila nagradne igre,
a prije početka priređivanja, priređivači su dužni pravila objaviti u dnevnom
tisku, uz obavezno navođenje datuma izdavanja suglasnosti, klase i urudžbenog
broja pod kojim je suglasnost izdana.

Priređivači su obvezni rezultat nagradne igre
(dobitnike) objaviti na isti način na koji su objavljena pravila nagradne igre.

Članak 12.

Priređivači su dužni u roku osam dana nakon isteka
roka za podizanje nagrada Ministarstvu financija dostaviti podatke o
dobitnicima nagrada vrjednijih od 5.000,00 kuna, naziv i vrijednost nagrade, te
dokaz o preuzimanju nagrade.

Podaci o dobitniku obvezno sadrže ime i prezime te
adresu stanovanja.

Članak 13.

Ako u roku propisanom pravilima nagradne igre
dobitnici nagrade ne podignu svoje nagrade, priređivač ih je dužan pismeno
obavijestiti o dobitku i odrediti im naknadni rok za podizanje nagrada koji ne
može biti kraći od osam dana a niti duži od 15 dana od dana primitka
obavijesti.

Ako dobitnik ni u naknadnom roku ne podigne nagradu
gubi na nju pravo, a priređivač je dužan popis nepodignutih nagrada dostaviti
Ministarstvu financija.

Javna prodaja provodi se sukladno odredbama Općeg
poreznog zakona (»Narodne novine«, br. 127/00).

Članak 14.

Na dan stupanja na snagu ovog Pravilnika prestaje važiti
Pravilnik o priređivanju nagradnih igara (»Narodne novine«, br. 29/01).

Članak 15.

Ovaj Pravilnik stupa na snagu osmoga dana od dana
objave u »Narodnim novinama«.

Klasa: 461-01/02-01/208
Urbroj: 513-07/02-1
Zagreb, 10. prosinca 2002.

Ministar
financija
**dr. Mato Crkvenac,** v. r.

Pravilnik, NN 158/2002-2569